Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda muibidi wa Samuele
3:1-39
-
Nzubu wa Davidi upeta bukole bua bungi (1)
-
Bana ba Davidi (2-5)
-
Abinê uya luseke lua Davidi (6-21)
-
Yoaba udi ushipa Abinê (22-30)
-
Davidi udi ubuela mu madilu bua Abinê (31-39)
3 Mvita ivua pankatshi pa nzubu wa Shaula ne nzubu wa Davidi yakatungunuka; Davidi uvua wenda upeta bukole bua bungi,+ kadi nzubu wa Shaula uvua yeye wenda anu uteketa.+
2 Tshikondo tshionso atshi, bakalelela Davidi bana ba balume mu Hebelone.+ Muanende muanabute uvua Amenona,+ uvuabu bamulelele kudi Ahinoama+ wa mu Yizelele.
3 Muanende muibidi uvua Kileaba, uvuabu bamulelele kudi Abigayila,+ mukaji mukamba uvua Nabala wa mu Kâmele mushiye; ne muanende muisatu uvua Abashaloma+ muana wa Mâka, muana wa bakaji wa Talemai+ mukalenge wa Geshû.
4 Muanende muinayi uvua Adoniya+ muana wa Hagita, ne muitanu uvua Shefataya muana wa Abitala.
5 Muanende muisambombo uvua Yiteleama, uvuabu balelele Davidi kudi mukajende Egala. Bakalelela Davidi bana aba mu Hebelone.
6 Pavua mvita ivua pankatshi pa nzubu wa Shaula ne nzubu wa Davidi itungunuka, Abinê+ uvua anu ushindamija muaba uvuaye nawu mu nzubu wa Shaula.
7 Mpindieu Shaula uvua ne mukaji uvuaye mubanjije dîna diende Lisepa,+ muana wa Aya. Pashishe Ishi-boshete+ wakalua kuebeja Abinê ne: “Bua tshinyi uvua mulale ne mukaji uvua tatu mubanjije?”+
8 Abinê wakafiika munda bikole bua mêyi a Ishi-boshete aa, yeye kuamba ne: “Ndi mutu wa mbua wa mu Yuda anyi? Too ne lelu eu, ndi muleje nzubu wa tatuebe Shaula, bana babu ne balunda bende dinanga dia lulamatu, ne tshiena munufile mu tshianza tshia Davidi to; kadi lelu ukadi undumbuluisha bua tshilema tshidi tshitangila mukaji.
9 Nzambi enzele Abinê nunku ne apitshishe apu meme tshiyi muenzele Davidi anu muvua Yehowa muditshipe kudiye:+
10 bua kumbusha bukalenge mu nzubu wa Shaula ne kujadika nkuasa wa bukalenge wa Davidi ku mutu kua Isalele ne kua Yuda, kumbukila ku Dana too ne ku Bê-sheba.”+
11 Kavua mukumbane bua kuandamuna kabidi Abinê to, bualu uvua umutshina.+
12 Diakamue Abinê wakatuma bantu ne mukenji kudi Davidi, wamba ne: “Buloba mbua nganyi?” Yeye kuamba kabidi ne: “Diaku nanyi tshipungidi, ne meme nengenze tshionso tshindi mua kuenza bua Isalele ikale ku luseke luebe.”+
13 Yeye kuandamuna ne: “Mbimpe! Nendie nebe tshipungidi. Kadi bualu bumue bundi nkulomba mbua ne: kutetshi bua kumona mpala wanyi wewe kuyi muanji kulua ne Mikala+ muana wa Shaula paudi ulua bua kummona.”
14 Pashishe Davidi wakatuma bantu ne mukenji kudi Ishi-boshete+ muana wa Shaula, wamba ne: “Mpesha mukajanyi Mikala umvua mubangile ku misoso lukama ya bena Peleshete.”+
15 Nunku Ishi-boshete wakatuma bantu bua bamuangate kudi bayende Palatiele+ muana wa Layishe.
16 Kadi bayende wakaya nende, wenda udila pavuaye wenda umulonda too ne ku Bahulima.+ Pashishe Abinê wakamuambila ne: “Ndaku, pingana!” Yeye kupingana.
17 Pine apu, Abinê uvua mutumine bakulu ba mu Isalele mukenji wamba ne: “Kukadi matuku nuvua bajinge bua Davidi ikale mukalenge wenu.
18 Mpindieu enzayi tshinudi ne bua kuenza, bualu Yehowa uvua muambile Davidi ne: ‘Ku diambuluisha dia tshianza tshia muena mudimu wanyi Davidi+ meme nempandishe tshisamba tshianyi tshia Isalele mu tshianza tshia bena Peleshete ne mu tshianza tshia bena lukuna babu bonso.’”
19 Pashishe Abinê wakakula ne bena Benyamina.+ Abinê wakaya kabidi kuakula ne Davidi pa nkayabu ku Hebelone bua kumuambila bualu buvua Isalele ne nzubu mujima wa Benyamina bitabe bua kuenza.
20 Pavua Abinê mufike kudi Davidi ku Hebelone ne bantu 20, Davidi wakalambishila Abinê ne bantu bavuaye nabu biakudia bia bungi.
21 Pashishe Abinê wakambila Davidi ne: “Lekela nye bua nsangishile mfumu mukalenge wanyi bena Isalele bonso bua badie nebe tshipungidi, ne wewe neulue mukalenge ku mutu kua bionso biudi ujinga.” Ke Davidi kulekelaye Abinê bua aye, yeye kuya mu ditalala.
22 Anu dîba adi, Yoaba ne bena mudimu ba Davidi bakalua bafuma ku dipawula bintu, bikale ne bintu bia bungi menemene bivuabu bapawule. Abinê katshivua kabidi ne Davidi mu Hebelone to, bualu ukavua mumupingaje mu ditalala.
23 Pakafika Yoaba+ ne tshiluilu tshijima tshivuaye natshi, bakambila Yoaba ne: “Abinê+ muana wa Nê+ uvua mulue kudi mukalenge, ne mukalenge mmumupingaje muye mu ditalala.”
24 Nunku Yoaba wakabuela kudi mukalenge, kumuambilaye ne: “Tshiudi muenze ntshinyi? Mona, Abinê uvua mulue kuudi. Bua tshinyi udi mumupingaje muye kakuyi bualu?
25 Wewe udi mumanye Abinê muana wa Nê bimpe! Uvua mulue muaba eu bua kukudingakaja, bua kumanya kuonso kuudi uya ne kumanya bualu buonso buudi wenza.”
26 Nunku Yoaba wakumbuka kudi Davidi, kutumaye bantu ne mukenji bua kulonda Abinê; bakamupeta ku tshina tshia mâyi tshia Silaha, kupinganabu nende; kadi Davidi kavua mumanye bualu nansha bumue mu tshilumbu atshi to.
27 Pavua Abinê mupingane ku Hebelone,+ Yoaba wakaya nende ku luseke mu tshiibi tshia tshimenga bua kuakula nende pa nkayabu. Kadi wakamubueja muele wa mvita mu difu kuntu aku, yeye kufua;+ wakenza nunku bualu uvua mushipe muanabu Asahele.+
28 Pavua Davidi mumvue bualu abu pashishe, wakamba ne: “Bua kashidi ne kashidi meme ne bukalenge buanyi katuakuikala ne bualu kumpala kua Yehowa bua dibanza dia mashi+ a Abinê muana wa Nê.
29 Dipingane pa mutu pa Yoaba+ ne pa nzubu mujima wa tatuende. Nzubu wa Yoaba kapangidi muntu mulume udi ne disama dia tufina tupueka,+ udi ne nsudi,+ anyi udi wenza mudimu ne lusambu lua kuluka nalu manda, anyi udi ufua ku muele wa mvita, anyi udi upangila biakudia!”+
30 Nunku Yoaba ne muanabu Abishai+ bakashipa Abinê+ bualu uvua mushipe muanabu Asahele mu mvita+ ku Gibeona.
31 Pashishe Davidi wakambila Yoaba ne bantu bonso bavuaye nabu ne: “Dipandayi bilamba, nuvuale bilamba bikayabale, nudile Abinê.” Mukalenge Davidi yeye muine uvua wenda ulonda tshintu tshivuabu bambuile tshitalu.
32 Bakajiika Abinê mu Hebelone; mukalenge wakadila ne dîyi dikole ku lukita lua Abinê, ne bantu bonso bakadila pabu.
33 Mukalenge wakelela Abinê kasala, kuambaye ne:
“Abinê uvua ne bua kufua lufu lua muntu uvua kayi ne lungenyi anyi?
34 Bianza biebe kabivua bisuika,Ne makasa ebe kaavua mu nkanu to.
Udi mukuluke anu bu muntu udi ukuluka kumpala kua bashipianganyi.”+
Pakumvua bantu bonso nanku, bakamudila kabidi.
35 Pashishe bantu bonso bakalua bua kupesha Davidi biakudia bia kumusamba nabi patshivua panshi patoke, kadi Davidi wakaditshipa ne: “Nzambi angenzele nunku ne apitshishe apu meme mulabule biakudia anyi tshintu kayi tshionso kumpala kua dîba kubuela!”+
36 Bantu bonso bavua bamone tshivua tshienzeke, biobi kubasankisha. Anu bu malu onso avua mukalenge wenza, bualu ebu buakasankisha bantu bonso.
37 Nunku bantu bonso ne Isalele mujima bakamanya dituku adi ne: ki mmukalenge uvua mushipeshe Abinê muana wa Nê to.+
38 Pashishe mukalenge wakambila bena mudimu bende ne: “Kanuena bamanye ne: mukokeshi ne muntu munene mmukuluke lelu mu Isalele anyi?+
39 Lelu tshiena ne bukole bua bungi nansha mundi mukalenge,+ ne buanyi meme, bantu aba, bana ba Seluya,+ badi ne tshikisu tshia bungi.+ Yehowa afute muenji wa bubi bilondeshile bubi buende nkayende.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Samuele 3
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn cjk_Latn lua_Latn lua_Latn eng_Latn